text: Slutspurt sender Ribe-Esbjerg i Final Four
  17 oktober 2017 kl. 19.06
  Ribe-Esbjerg var bagud med fire mål 13 minutter før tid, men slog alligevel TM Tønder i herrehåndboldens pokalkvartfinale, der gjaldt en plads i Final Four.
  I 52 minutter lignede det et overraskende indtog i Final Four for ligaens bundprop, TM Tønder.
  Men på en god slutspurt sikrede Ribe-Esbjerg sig sejren på 21-20 og fik dermed lige akkurat spoleret sønderjydernes triumf.
  TM Tønder, der er uden point i ligaen, førte 11-9 ved pausen, og alt tydede på en udesejr, da holdet ti minutter inde i anden halvleg førte 16-11.
  Ribe-Esbjerg-træner Jan Leslie forsøgte at råbe sine spillere op i timeout, men favoritterne var længe om at vågne.
  Med 13 minutter tilbage var der stadig fire måls forskel, men derfra begyndte det at knibe med målscoringen for gæsterne.
  En scoringspause på næsten ni minutter ændrede stilling fra 14-18 til 19-18 til Ribe-Esbjerg.
  TM Tønder havde en sidste mulighed for at sikre sig forlængelse 17 sekunder før tid ved stillingen 21-20. Men Tim Winckler i Ribe-Esbjerg-målet reddede skuddet fra Kristian Stoklund.
  Santander Cuppens to sidste deltagere i Final Four findes onsdag aften, hvor Aalborg møder KIF Kolding København, mens TTH Holstebro tager imod lokalrivalerne fra Skjern.
  